
Algoritmusok tervezése TDMA alapú, gyűrű topológiájú szenzorhálózatok ütemezéséhez

A vezeték nélküli szenzorhálózatok érzékelők tucatjainak, esetleg százainak együttműködésével hajtanak végre feladatokat. A legtöbb alkalmazásban több urgásos, ad-hoc hálózatokat használunk, melyeknek alapvető kihívása a korlátos (pl. telepes) áramellátás, de ezzel egyidőben kívánalom a hosszú működési idő is. A szenzorok ezért nagyon kis kitöltési tényezővel működnek, pl. TDMA (Time Division Multiple Access) alapon, amikor is az idő nagy részében alszanak, kis részében pedig aktívak. A hálózattal szemben támasztott további követelmény a korlátos késleltetés (például egy riasztási esemény bekövetkezése után az információ érkezzen meg a központba legfeljebb 5 másodpercen belül).
A hálózatok kommunikációs szempontból többféle topológiát alkothatnak (mesh, fa, gyűrű), melyek kiválasztása alkalmazásfüggő. A dolgozatban a szenzorhálózatos biztonsági rendszerekben is sikerrel alkalmazott gyűrű topológiát vizsgáljuk.
A TDMA ütemezés problémája visszavezethető gráfokon végzett műveletekre. Gyűrű topológiájú hálózatokban a cél többnyire valamilyen speciális kör keresése (Hamilton-kör, b-Hamilton-kör) a kapcsolati gráfon. Ezek a műveletek NP-teljes problémák, így a munka célja automatikus vagy félautomatikus, hatékony heurisztikákat tartalmazó algoritmusok tervezése.
A dolgozat a szakirodalom áttekintése után javaslatot tesz gyűrű topológiák hibatűrő ütemezésének megvalósítására és definiálja a b-Hamilton-kör fogalmát. Az ütemezéshez szükséges b-Hamilton-körök kereséséhez a hálózat földrajzi topológiáját is felhasználó, új heurisztikákat tartalmazó algoritmusokat javasol. A dolgozat a javasolt algoritmusokat kiterjedt tesztek segítségével értékeli és hasonlítja össze.
A dolgozat bemutatja a kidolgozott algoritmusok valós felhasználási lehetőségeit is.



